Giacomo dalla Torre del Tempio di Sanguinetto

Fra’ Giacomo dalla Torre del Tempio di Sanguinetto SMOM (* 9. december 1944, Rím† 29. apríl 2020, Rím) bol taliansky profesný rytier a učiteľ, 80. veľmajster Maltézskeho rádu, nositeľ viacerých čestných vyznamenaní.

 Životopis 
Narodil sa 9. decembra 1944 v Ríme do rodiny blízkej vatikánskym cirkevným kruhom. Vyštudoval literatúru a filozofiu na Rímskej univerzite Sapienza, pričom jeho špecializáciou bola kresťanská archeológia a dejiny umenia. Následne pôsobil ako knihovník, hlavný archivár a učiteľ klasickej gréčtiny na Pápežskej Urbanovej univerzite. Venoval sa aj publikačnej činnosti zameranej na dejiny stredovekého umenia.

V roku 1985 vstúpil do Zvrchovaného vojenského maltézskeho rádu ako Rytier cti a poslušnosti (angl. Knight of Honour and Obedience), v roku 1993 zložil večné sľuby ako Rytier spravodlivosti (angl. Knight of Justice).  Už o rok neskôr sa stal veľkopriorom Lombardie a Benátok. Na tomto poste zostal do roku 1999, keď sa stal členom rádovej Zvrchovanej rady (Sovrano Consiglio). V roku 2004 vymenil post člena rady za funkciu veľkokomtúra (Gran Commendatore). V roku 2008 dočasne viedol Maltézsky rád po smrti 78. veľmajster Fra' Andrew Bertie a následne bol až do roku 2017 veľkopriorom Ríma.

Keď odstúpil 79. veľmajster rádu Fra' Matthew Festing bol 29. apríla 2017 Veľkou štátnou radou na jeden rok zvolený do čela rádu ako zástupca veľmajstra (Luogotenente di Gran Maestro), a 2. mája 2018 bol zvolený za 80. veľmajstra s kniežacím titulom (Principe e Gran Maestro).

Ako veľmajster rádu sa venoval dobročinnej práci a riadeniu rádu. Zúčastňoval sa pútí maltézskych rytierov a navštevoval letné tábory pre zdravotne znevýhodnené deti. Absolvoval tiež viacero oficiálnych a štátnych návštev v afrických a európskych krajinách. Venoval sa aj urovnaniu sporov s Vatikánom a v pomerne konzervatívnom ráde urobil niekoľko reforiem. Za jeho úradu vznikla skupina, ktorej úlohou je príprava novej ústavy rádu. Zomrel 29. apríla 2020 na nevyliečiteľnú chorobu diagnostikovanú niekoľko mesiacov skôr. Vedením rádu bol dočasne poverený veľkokomtúr Fra' Ruy Gonçalo do Valle Peixoto de Villas Boas.

 Referencie 

 Pozri aj 
 Maltézsky rád
 Zoznam veľmajstrov Rádu maltézskych rytierov

 Iné projekty 

Kategória:Veľmajstri Rádu maltézskych rytierov
Kategória:Talianski šľachtici
Kategória:Úmrtia na rakovinu
Kategória:Rytieri veľkokríža Radu za zásluhy Talianskej republiky
Kategória:Nositelia Radu Stará planina
Kategória:Osobnosti z Ríma
Kategória:Maltézski rytieri